Ole Hækkerup (S), 2013-05-21:
Så ville man for alvor stå i noget, om hvilket vi kunne sige, at der vist for alvor er noget at snakke om.
Men det, der er interessant, er, at det godt kan være, at det enkelte forslag ikke var heldigt eller var forkert, fordi det netop strider mod grundloven, men det ændrer jo ikke på, at det værdisæt, der har ligget bag forslaget, nemlig at man er nødt til at gøre noget ved rocker-bande-problemerne, desværre selv i dag er sørgelig aktuelt.
Derfor tror jeg, at jeg med ro i sindet kan sige, at præcis det samme værdisæt har den socialdemokratiske folketingsgruppe i dag.
Det kan godt være, at vi er nødt til at kigge på nogle nye måder.
Jeg synes i hvert fald ikke, der er nogen grund til at kigge på de forslag, der allerede har vist sig at være en fuser, fordi vi ikke kan gennemføre dem, fordi de er grundlovsstridige.
Det er jo helt håbløst, hvis vi skal gøre noget yderligere, end vi som samfund gør i dag, for at løse rocker-bande-problemerne.
Tak hr. formand.
Ja, som det er fremgået, ønsker Dansk Folkeparti med det her beslutningsforslag, at der indføres en ny paragraf i rockerloven, der giver politiet hjemmel til at forbyde en person at opholde sig i en bestemt ejendom eller på en bestemt lokalitet, hvis nogle nærmere betingelser i øvrigt er opfyldt.
Det er jo så i øvrigt af præcis de samme grunde, at regeringen har taget en række initiativer og iværksat en bred gennemgang, som er på tværs af politi, kriminalforsorg, anklagemyndighed og ministerie, for at se på, om der er nogle nye tiltag, der kan stille samfundet endnu stærkere i kampen mod netop rocker-bande-grupperinger.
Det er så allerede fremgået af debatten, at det her forslag rejser nogle spørgsmål i relation til grundloven, i relation til menneskerettighederne, og af den grund kan vi selvsagt ikke støtte forslaget.
Men når det gælder det her med at sikre politiet bedre muligheder for efterforskning – se straffeniveauerne, vilkårene for at afsone i fængslerne, reglerne for visitationszoner osv. osv. efter – så er det jo netop i virkeligheden sigtet med den gennemgang, justitsministeren har sat i værk.
Den intention, der ligger her bag forslaget, er altså den, som man kan sige hele Folketinget i virkeligheden er fælles om, men der er altså nogle konkrete problemer ved det her forslag.
Det er så også allerede fremgået af debatten, at det her forslag i virkeligheden er en genfremsættelse af et forslag fra 2002, som den nuværende justitsminister dengang selv var afsender på.
Dengang blev forslaget så aldrig behandlet på grund af netop nogle af de problemer, der allerede er fremgået af debatten.
Jeg tror, det er fair at sige, at forslaget i dag jo er lidt et drilleforslag, netop fordi man prøver at holde justitsministeren oppe på det forslag, han selv kom med for 10 år siden.
Man kunne også drage en anden konklusion.
Man kunne også drage den konklusion, at hvis vi i Folketinget tilbage i 2002, hvor jeg ikke selv sad i Folketinget, havde en diskussion om en verserende rocker-bande-konflikt og vi nu har det igen i 2013, så kunne det jo sådan set også tale som en anmeldelse af den politik, der er blevet ført i de mellemliggende år, hvor lige præcis VKO-partierne har haft ansvaret, i hvert fald i de ni.
På den måde synes jeg sådan set, at der er flere punkter, der kunne bevæge os fra, at det var et drilleforslag, hen til noget, der egentlig handlede om en politisk diskussion.
For Socialdemokraterne er det vigtige, at vi i den situation, der er her og nu, bakker op om politiet, og at vi får gennemført de forslag, der allerede er fremlagt om hemmelige ransagninger, om nye lukkede fængselspladser, ny rocker-bande-taskforce osv.
Samtidig er regeringen med den brede gennemgang, som justitsministeren omtalte, ved at få overblik over, hvordan samfundet stilles stærkest muligt i kampen mod de rocker-bande-konflikter, vi desværre ser i dag, for det skal vi som samfund under ingen omstændigheder acceptere.
På den baggrund skal jeg afvise forslaget.